隱士
作者：孟郊
朝代：唐

paragraphs: 本末一相返，漂浮不還真。
山野多餒士，市井無飢人。
虎豹忌當道，麋鹿知藏身。
奈何貪競者，日與患害親。
顏貌歲歲改，利心朝朝新。
孰知富生禍，取富不取貧。
寶玉忌出璞，出璞先爲塵。
松栢忌出山，出山先爲薪。
君子隱石壁，道書爲我隣。
寢興思其義，澹泊味始真。
陶公自放歸，尚平去有依。
草木擇地生，禽鳥順性飛。
青青與冥冥，所保各不違。